OnePlus Watch 3 holder strøm i fem dage

OnePlus er klar med næste generation af deres smartwatch-serie, og denne gang lover de endnu længere batterilevetid og et skarpere design. OnePlus Watch 3 lanceres i Danmark den 18. februar og bygger videre på succesen fra sin forgænger med op til 16 dages batteritid og en række hardwareforbedringer.

Batteriet har været et af de store salgsargumenter for OnePlus’ smartwatches, og Watch 3 ser ud til at tage det til næste niveau. I smart-mode holder uret strøm i op til fem dage (120 timer), mens strømbesparende mode strækker batteritiden til imponerende 16 dage. Hvis du løber tør for strøm, kan 10 minutters opladning give strøm nok til en hel dags brug.

Bag de imponerende tal finder vi en kombination af Snapdragon W5-performancechipset og det nye BES2800 MCU-effektivitetschipset. De arbejder sammen i OnePlus’ såkaldte Dual-Engine Architecture for at optimere både ydeevne og batteritid. En opgraderet 6nm FinFET-teknologi og det samme silicium-anodebatteri, som også findes i OnePlus 13, bidrager til at reducere strømforbruget og øge kapaciteten. Med 631mAh er batteriet blevet markant større end det på 500mAh i Watch 2.

Reklame for OnePlus Watch 3 lanceringen.

OnePlus Watch 3 i to farver

OnePlus Watch 3 har en rustfri stålkapsel, en ny titaniumlegering på rammen og en PVD-coating, der både skal forbedre slidstyrken og det æstetiske udtryk. Skærmen er beskyttet af safirkrystal, som ikke alene giver et skarpere display, men også øger holdbarheden.

Modellen lanceres i to farver: Emerald Titanium og Obsidian Titanium. Emerald-udgaven kommer med en grøn fluorgummi-rem, der skaber kontrast til den sølvfarvede titaniumramme, mens Obsidian Titanium-varianten byder på en sort ramme og matchende rem for et mere minimalistisk look.

Selvom OnePlus allerede har afsløret mange detaljer om Watch 3, gemmer de stadig lidt til den officielle lancering den 18. februar. OnePlus vil afsløre flere funktioner og detaljer i en international lanceringsvideo på deres officielle YouTube-kanal.

Vi har naturligvis fået uret til test på redaktionen og vil indenfor de næste uger komme med vores dom.

OnePlus Watch 3 holder strøm i fem dage